Virallinen lehti nro C 082 , 17/03/1998 s. 0024



KIRJALLINEN KYSYMYS E-1996/97 komissiolle esittäjä(t): Dietrich Elchlepp (PSE) (9. kesäkuuta 1997) Aihe: Uusiutuvien energianlähteiden käytön edistäminen ja varojen käytön valvonta 1. Kuinka paljon ja mihin hankkeisiin tähän mennessä on aluepolitiikan ja maaseudun kehittämisen yhteydessä varattu varoja uusiutuvien energianlähteiden käytön edistämiseksi. 2. Valvooko komissio, hyödynnetäänkö EU:n jäsenvaltioissa kaikki mahdollisuudet uusiutuvien energianlähteiden käyttämiseen energian tuotannossa ja esim. myös energian tuottamiseen biomassasta? Onko komissiolla yleiskuva siitä, käytetäänkö varat tarkoituksenmukaisesti tai miksi näin mahdollisesti ei tehdä? 3. Pitääkö paikkansa, että alun perin EU:n avustuksella suunniteltu THESEUS-hanke aurinkoenergian tuottamiseksi Kreetalla nyt joutuu väistymään Haniassa ja Atherinolakosissa perinteisten voimaloiden (dieselkäyttöisten kaasuturbiinien ja raskasöljykäyttöisten dieselgeneraattorien tai höyryvoimaloiden) tieltä? Miten tämä sopii yhteen kreikkalaisten poliitikkojen ja komission antamien julkilausumien kanssa, joiden mukaan Kreetasta halutaan tehdä uusiutuvia energianlähteitä käyttävän teknologian malliesimerkki? Komission jäsenen Christos Papoutsisin komission puolesta antama vastaus (16. syyskuuta 1997) 1. Maaseudun kehittämisen yhteydessä uusiutuvien energianlähteiden käytön edistämiseksi myönnettävät investointituet kuuluvat ¨omien mahdollisuuksien edistämistä¨ koskeviin toimiin. Tässä yhteydessä rahoitetaan useita hankkeita, mm. biodieselin valmistamiseksi rapsista ja bioetanolin valmistamiseksi vehnästä tai sokerijuurikkaasta sekä puunkäytön edistämiseksi ja kaasun tuottamiseksi biologisesti hajoavista jätteistä, mukaan lukien lanta ja teurastamojätteet. Koska hyväksytyissä ohjelmissa ei ole yksilöity yksittäisiä hankkeita, niiden rahoituksessa on vaikea esittää tarkkoja lukuja. Aluerahastoissa uusiutuvien energianlähteiden edistäminen kuuluu 1-tavoitealueeseen kuuluvien jäsenvaltioiden erityisohjelmiin. Uusiutuvien energianlähteiden edistämistä rahoitetaan seuraavissa jäsenvaltioissa (ajanjaksolla 1994 - 1999) energia-alalle myönnetystä 3000 miljoonan ecun kokonaissummasta: - Kreikka: 75,3 miljoonaa ecua, joka on 8,7 % energiaohjelmasta, - Espanja: yhteensä 84,42 miljoonaa ecua, joista 26 miljoonaa ecua alueohjelmista ja 56,42 miljoonaa ecua energia-alan alaohjelman yleisistä määrärahoista, - Islanti: 8,6 miljoonaa ecua, joka on 27 % energia-alan alaohjelmasta, - Portugali: yhteensä 172,85 miljoonaa ecua, joista 70 miljoonaa ecua on 21,5 % energia-alan alaohjelmasta, 12,95 miljoonaa ecua Madeira-ohjelmasta, 68,4 miljoonaa ecua Azorit-ohjelmasta ja 21,5 miljoonaa ecua Azoreille myönnetystä REGIS II C.I -ohjelmasta Edellisen ohjelman aikana 1989 - 1993 yhteisön Valoren-aloitteen puitteissa myönnettiin 293,75 miljoonaa ecua omien energiantuotantomahdollisuuksien edistämiseksi. Tämä oli osa energia-alalla myönnetyistä 2 331 miljoonasta ecusta. 2. Komissio osallistuu yhteisrahoitettuihin kansallisen ja aluetason suunnitteluhankkeisiin uusiutuvien energianlähteiden alalla. Tällöin komissio valvoo, että kaikki uusiutuvia energianlähteitä hyödyntävän energiantuotannon mahdollisuudet analysoidaan, mukaan lukien biomassa. Näitä suunnitelmia koskevien päätösten teko ja niiden toteuttamiskeinot kuuluvat jäsenvaltioiden toimivaltaan. Biomassan käytöstä energiantuotantoon - viljelykasvit, hakkuujätteet, jätteet ja nestemäiset biopolttoaineet - järjestetään erityisiä tiedotustoimia, jotta jäsenvaltioita rohkaistaisiin ottamaan huomioon tällä alalla tarjoutuvat mahdollisuudet ja toteuttamaan tarvittavia toimenpiteitä. 3. Ei pidä paikkaansa. Theseus-hanke koskee uudenlaisen 52 megawatin aurinkosähkölaitoksen asentamista Fragokastelloon Hanian hallintoalueelle Kreetalla. Tällä hetkellä hanke on suunnitteluvaiheessa, joka rahoitetaan Thermie-ohjelmasta (TE-235-96). Tarkoitus on selvittää tulevan laitoksen koko ja sijoituspaikka aurinko- ja sääolosuhteiden perusteella ja ottaen huomioon Kreetan alueellinen energiasuunnitelma.